CELEX: 52017JC0040
Language: fi
Date: 2017-10-31
Title: Yhteinen ehdotus NEUVOSTON PÄÄTÖS Euroopan unionin ja sen jäsenvaltioiden sekä Kanadan välisellä strategisella kumppanuussopimuksella perustetuissa ministeritason sekakomiteassa ja yhteistyösekakomiteassa unionin puolesta otettavan kannan vahvistamisesta siltä osin kuin on kyse ministeritason sekakomitean työjärjestyksen, yhteistyösekakomitean työjärjestyksen ja yhteistyösekakomitean perustamien alakomiteoiden työjärjestyksen hyväksymisestä

EUROOPAN KOMISSIO
            Bryssel31.10.2017
            JOIN(2017) 40 final
            2017/0279(NLE)
            Yhteinen ehdotus
            NEUVOSTON PÄÄTÖS
            Euroopan unionin ja sen jäsenvaltioiden sekä Kanadan välisellä strategisella kumppanuussopimuksella perustetuissa ministeritason sekakomiteassa ja yhteistyösekakomiteassa unionin puolesta otettavan kannan vahvistamisesta siltä osin kuin on kyse ministeritason sekakomitean työjärjestyksen, yhteistyösekakomitean työjärjestyksen ja yhteistyösekakomitean perustamien alakomiteoiden työjärjestyksen hyväksymisestä 
            
               
         
         
            
               PERUSTELUT
            
            
               1.EHDOTUKSEN KOHDE
            
            
               Tämä ehdotus koskee päätöstä Euroopan unionin ja sen jäsenvaltioiden sekä Kanadan välisellä strategisella kumppanuussopimuksella perustetuissa ministeritason sekakomiteassa ja yhteistyösekakomiteassa unionin puolesta otettavan kannan vahvistamisesta, silloin kun näiden on määrä antaa ministeritason sekakomitean työjärjestys, yhteistyösekakomitean työjärjestys ja yhteistyösekakomitean perustamien alakomiteoiden työjärjestys. 
            
            
               2.EHDOTUKSEN TAUSTA
            
            
               2.1.EU:n ja Kanadan strateginen kumppanuussopimus
            
            
               Euroopan unionin ja sen jäsenvaltioiden sekä Kanadan välisellä strategisella kumppanuussopimuksella, jäljempänä ’sopimus’, pyritään kehittämään EU:n ja Kanadan strategista suhdetta tarjoamalla kattava kehys yhteistyölle ulko- ja turvallisuuspoliittisissa kysymyksissä ja monilla muilla politiikan aloilla. Sopimus perustuu demokratiaa, ihmisoikeuksia, rauhaa ja turvallisuutta koskeviin EU:n ja Kanadan yhteisiin arvoihin ja periaatteisiin sekä oikeusvaltioperiaatteeseen. Tarkoituksena on myös tiivistää ja laajentaa poliittista vuoropuhelua ja levittää näitä arvoja maailmassa. Tätä varten sopimuksessa luodaan jäsennellyt neuvottelumekanismit.
            
            
               Sopimusta sovelletaan väliaikaisesti 1. huhtikuuta 2017 alkaen.
            
            
               2.2.Ministeritason sekakomitea
            
            
               Ministeritason sekakomitea perustetaan sopimuksen 27 artiklan 2 kohdassa. Sen tehtävänä on tarkastella EU:n ja Kanadan välistä yhteistyötä kokonaisuutena ja antaa strategista ohjausta sopimuksen täytäntöönpanon helpottamiseksi, varmistaa johdonmukaisuus ja laajentaa sopimuksen soveltamisalaa, jos se on mahdollista. 
            
            
               Ministeritason sekakomitea arvioi yhteistyön tilaa yhteistyösekakomitean vuotuisen kertomuksen pohjalta. Se antaa yhteistyösekakomitean työhön liittyviä suosituksia, kuten suosituksia tulevaisuuden yhteistyöaloista ja sopimuksen täytäntöönpanoon mahdollisesti liittyvien erimielisyyksien ratkaisemisesta sopimuksen 28 artiklan mukaisesti.
            
            
               Ministeritason sekakomitea voi tehdä päätöksiä sopimuksen tavoitteiden saavuttamiseksi. Päätökset hyväksytään sen jälkeen, kun sopimuksen osapuolet ovat saaneet sisäiset menettelynsä päätökseen lakejaan ja asetuksiaan noudattaen.
            
            
               Ministeritason sekakomitea muodostuu osapuolten edustajista ja sen puheenjohtajina toimivat yhdessä Kanadan ulkoasiainministeri sekä unionin ulkoasioiden ja turvallisuuspolitiikan korkea edustaja. Se kokoontuu vuosittain tai yhteisesti sovittuina ajankohtina olosuhteiden vaatiessa. Ministeritason sekakomitea hyväksyy omat sääntönsä ja menettelynsä.
            
            
               2.3.Yhteistyösekakomitea
            
            
               Yhteistyösekakomitea perustetaan sopimuksen 27 artiklan 3 kohdassa. Päätehtävinään se 
            
            
               – suosittelee painopistealoja osapuolten yhteistyötä varten; 
            
            
               – seuraa osapuolten välisten strategisten suhteiden kehittymistä; 
            
            
               – vaihtaa näkemyksiä ja tekee ehdotuksia yhteistä etua koskevista asioista; 
            
            
               – antaa suosituksia tehokkuusetujen, paremman vaikuttavuuden ja synergiaetujen saavuttamiseksi 
                  osapuolten välillä; 
            
            
               – varmistaa, että sopimus toimii moitteettomasti, 
            
         
         
            
               – toimittaa ministeritason sekakomitealle vuotuisen kertomuksen suhteiden tilasta; ja
            
            
               – perustaa alakomiteoita avustamaan sitä tehtävien hoitamisessa. 
            
            
               Yhteistyösekakomitea muodostuu molempien osapuolten edustajista ja sen puheenjohtajina toimivat yksi unionia edustava korkea virkamies ja yksi Kanadaa edustava korkea virkamies. Se kokoontuu kerran vuodessa vuorotellen unionissa ja Kanadassa. Se päättää omasta työjärjestyksestään. Yhteistyösekakomitea voi pyytää osapuolten nykyisten kahdenvälisten sopimusten nojalla perustettuja komiteoita ja vastaavia elimiä tiedottamaan sille toimistaan säännöllisesti osana osapuolten välisten suhteiden jatkuvaa kattavaa seurantaa.
            
            
               2.4.Suunniteltu ministeritason sekakomitean säädös
            
            
               Ministeritason sekakomitean on määrä hyväksyä päätös työjärjestyksensä hyväksymisestä, jäljempänä ’suunniteltu säädös’.
            
            
               Suunnitellun säädöksen tarkoituksena on hyväksyä ministeritason sekakomitean toimintaa ohjaava työjärjestys sopimuksen 27 artiklan 2 kohdan b alakohdan iv alakohdan nojalla, jotta sopimus voidaan panna täytäntöön.
            
            
               2.5.Suunniteltu yhteistyösekakomitean säädös
            
            
               Yhteistyösekakomitean on määrä hyväksyä oma työjärjestyksensä ja alakomiteoiden työjärjestys, jäljempänä ’suunnitellut säädökset’.
            
            
               Suunniteltujen säädösten tarkoituksena on hyväksyä yhteistyösekakomitean toimintaa ohjaava työjärjestys ja yhteistyösekakomitean perustamien alakomiteoiden työjärjestys sopimuksen 27 artiklan 3 kohdan c alakohdan ja 27 artiklan 3 kohdan b alakohdan viii alakohdan nojalla, jotta sopimus voidaan panna täytäntöön.
            
            
               3.UNIONIN PUOLESTA OTETTAVA KANTA
            
            
               Unionin puolesta otettavan kannan tarkoituksena on sopimuksessa tarkoitettu ministeritason sekakomitean työjärjestyksen, yhteistyösekakomitean työjärjestyksen ja yhteistyösekakomitean perustamien alakomiteoiden työjärjestyksen hyväksyminen.
            
            
               4.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               4.1.Menettelyllinen oikeusperusta
            
            
               4.1.1.Periaatteet
            
            
               Euroopan unionin toiminnasta tehdyn sopimuksen, jäljempänä ’SEUT-sopimus’, 218 artiklan 9 kohdassa määrätään päätöksistä ”sopimuksella perustetussa elimessä unionin puolesta esitettävien kantojen vahvistamisesta, silloin kun tämän elimen on annettava säädöksiä, joilla on oikeusvaikutuksia, lukuun ottamatta säädöksiä, joilla täydennetään tai muutetaan sopimuksen institutionaalisia rakenteita”.
            
            
               Ilmaisu ’säädökset, joilla on oikeusvaikutuksia’ kattaa myös säädökset, joilla on oikeusvaikutuksia kyseiseen elimeen sovellettavan kansainvälisen oikeuden nojalla. Se kattaa myös välineet, joilla ei ole sitovaa vaikutusta kansainvälisen oikeuden nojalla, mutta jotka ”voivat vaikuttaa ratkaisevasti sen säännöstön sisältöön, jonka unionin lainsäätäjä antaa”.
                  1
               
            
            
               4.1.2.Soveltaminen tässä asiassa
            
            
               Ministeritason sekakomitea ja yhteistyösekakomitea alakomiteoineen ovat elimiä, jotka on perustettu Euroopan unionin ja sen jäsenvaltioiden sekä Kanadan strategisella kumppanuussopimuksella.
            
            
               Tämän päätöksen liitteissä esitetyt säädökset, jotka ministeritason sekakomitean ja yhteistyösekakomitean on määrä antaa, ovat sitovia. Tämä johtuu siitä, että sopimuksen 27 artiklan 2 kohdan b alakohdan iv ja v alakohdan mukaan ministeritason sekakomitea hyväksyy oman työjärjestyksensä ja tekee päätöksensä molempien osapuolten suostumuksella ja 27 artiklan 3 kohdan b alakohdan viii alakohdan ja c alakohdan mukaan yhteistyösekakomitea perustaa alakomiteoita ja päättää omasta työjärjestyksestään.
            
            
               Suunnitelluilla säädöksillä ei täydennetä eikä muuteta sopimuksen institutionaalisia rakenteita.
            
         
         
            
               Ehdotetun päätöksen menettelyllinen oikeusperusta on tämän vuoksi SEUT-sopimuksen 218 artiklan 9 kohta.
            
            
               4.2.Aineellinen oikeusperusta
            
            
               4.2.1.Periaatteet
            
            
               SEUT-sopimuksen 218 artiklan 9 kohdan nojalla annettavan päätöksen aineellinen oikeusperusta määräytyy ensisijaisesti sen suunnitellun säädöksen tavoitteen ja sisällön perusteella, jota unionin puolesta otettava kanta koskee. Jos suunnitellulla säädöksellä on kaksi tavoitetta tai siihen sisältyy kaksi osatekijää ja jos näistä tavoitteista tai osatekijöistä toinen on mahdollista määritellä pääasialliseksi tavoitteeksi tai osatekijäksi, johon nähden toinen tavoite tai osatekijä on liitännäinen, SEUT-sopimuksen 218 artiklan 9 kohdan nojalla hyväksyttävällä päätöksellä on oltava vain yksi aineellinen oikeusperusta eli se, jota pääasiallinen tai ensisijainen tavoite tai osatekijä edellyttää.
            
            
               Kun suunnitellulla säädöksellä on samanaikaisesti useita tavoitteita tai kun siihen sisältyy useita osatekijöitä, joita ei voida erottaa toisistaan ja joista yksikään ei ole toisiin nähden liitännäinen, SEUT-sopimuksen 218 artiklan 9 kohdan nojalla annettavan päätöksen aineellisessa oikeusperustassa on poikkeuksellisesti mainittava kaikki asianmukaiset oikeusperustat.
            
            
               4.2.2.Soveltaminen käsillä olevassa asiassa
            
            
               Suunniteltujen säädösten pääasiallinen tavoite ja sisältö liittyvät sopimuksen täytäntöönpanoon.
            
            
               Sopimuksella on tavoitteita ja siihen sisältyy osatekijöitä, jotka koskevat yhteistä ulko- ja turvallisuuspolitiikkaa sekä kehittyneiden maiden kanssa tehtävää teknistä yhteistyötä. Näitä sopimuksen eri tekijöitä ei voida erottaa toisistaan eikä mikään niistä ole toiseen nähden liitännäinen. Sopimuksen allekirjoittaminen ja väliaikainen soveltaminen perustuu Euroopan unionista tehdyn sopimuksen (SEU) 37 artiklaan ja SEUT-sopimuksen 212 artiklan 1 kohtaan. 
            
            
               Suunnitelluilla säädöksillä olisi näin ollen oltava sama aineellinen oikeusperusta.
            
            
               5.PÄÄTELMÄT
            
            
               Ehdotetun päätöksen oikeusperustana tulisi edellä esitetyn perusteella olla SEU-sopimuksen 37 artikla ja SEUT-sopimuksen 212 artiklan 1 kohta yhdessä sen 218 artiklan 9 kohdan kanssa. 
            
            
               2017/0279 (NLE)
            
            
               Yhteinen ehdotus
            
            
               NEUVOSTON PÄÄTÖS
            
            
               Euroopan unionin ja sen jäsenvaltioiden sekä Kanadan välisellä strategisella kumppanuussopimuksella perustetuissa ministeritason sekakomiteassa ja yhteistyösekakomiteassa unionin puolesta otettavan kannan vahvistamisesta siltä osin kuin on kyse ministeritason sekakomitean työjärjestyksen, yhteistyösekakomitean työjärjestyksen ja yhteistyösekakomitean perustamien alakomiteoiden työjärjestyksen hyväksymisestä 
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionista tehdyn sopimuksen ja erityisesti sen 37 artiklan,
            
            
               ottaa huomioon Euroopan unionin toiminnasta tehdyn sopimuksen ja erityisesti sen 212 artiklan 1 kohdan yhdessä sen 218 artiklan 9 kohdan kanssa,
            
            
               ottaa huomioon Euroopan komission ja unionin ulkoasioiden ja turvallisuuspolitiikan korkean edustajan yhteisen ehdotuksen,
            
            
               sekä katsoo seuraavaa:
            
         
         
            
               1)
                     Euroopan unionin ja sen jäsenvaltioiden sekä Kanadan välinen strateginen kumppanuussopimus, jäljempänä ’sopimus’, allekirjoitettiin Brysselissä 30 päivänä lokakuuta 2016 ja sitä on sovellettu väliaikaisesti 1 päivästä huhtikuuta 2017. 
            
            
               2)
                     Sopimuksen 27 artiklan 2 ja 3 kohdassa perustetaan ministeritason sekakomitea ja yhteistyösekakomitea helpottamaan sopimuksen täytäntöönpanoa.
            
            
               3)
                     Sopimuksen 27 artiklan 2 kohdan b alakohdan iv alakohdan mukaan ministeritason sekakomitea hyväksyy omat sääntönsä ja menettelynsä, ja sopimuksen 27 artiklan 3 kohdan c alakohdan mukaan yhteistyösekakomitea päättää omasta työjärjestyksestään. Sopimuksen 27 artiklan 3 kohdan b alakohdan viii alakohdan mukaan yhteistyösekakomitea voi perustaa alakomiteoita avustamaan sitä tehtävien hoitamisessa.
            
            
               4)
                     Sopimuksen 27 artiklan 2 kohdan b alakohdan ii alakohdan mukaan ministeritason sekakomitean puheenjohtajina toimivat yhdessä Kanadan ulkoasiainministeri sekä unionin ulkoasioiden ja turvallisuuspolitiikan korkea edustaja. Sopimuksen 27 artiklan 3 kohdan c alakohdan mukaan yhteistyösekakomitean puheenjohtajina toimivat yhdessä yksi Kanadaa edustava korkea virkamies ja yksi unionia edustava korkea virkamies;
            
            
               5)
                     Sopimuksen täytäntöönpanon varmistamiseksi olisi hyväksyttävä ministeritason sekakomitean työjärjestys, yhteistyösekakomitean työjärjestys ja yhteistyösekakomitean perustamien alakomiteoiden työjärjestys.
            
            
               6)
                     Ministeritason sekakomiteassa ja yhteistyösekakomiteassa unionin puolesta otettavan kannan olisi näin ollen perustuttava liitteenä oleviin ministeritason sekakomitean työjärjestyksen, yhteistyösekakomitean työjärjestyksen ja yhteistyösekakomitean perustamien alakomiteoiden työjärjestyksen luonnoksiin, 
            
            
               ON HYVÄKSYNYT TÄMÄN PÄÄTÖKSEN:
            
            
               1 artikla
            
            
               1)
                     EU:n ja Kanadan ministeritason sekakomiteassa unionin puolesta otettava kanta perustuu tämän päätöksen liitteenä olevaan ministeritason sekakomitean työjärjestyksen tekstiin.
            
            
               2)
                     EU:n ja Kanadan yhteistyösekakomiteassa unionin puolesta otettava kanta perustuu tämän päätöksen liitteenä olevaan yhteistyösekakomitean työjärjestyksen tekstiin ja alakomiteoiden työjärjestyksen tekstiin. 
            
            
               2 artikla
            
            
               Tämä päätös on osoitettu komissiolle ja unionin ulkoasioiden ja turvallisuuspolitiikan korkealle edustajalle.
            
            
               Tehty Brysselissä
            
            
                  Neuvoston puolesta
            
            
                  Puheenjohtaja
            
         
         
            
                  
                     (1)
                  Asia C-399/12, Saksa v. neuvosto (OIV), ECLI:EU:C:2014:2258, 61–64 kohta. 
               
            
      
    ---documentbreak--- 
      
         
               EUROOPAN KOMISSIO
            Bryssel31.10.2017
            JOIN(2017) 40 final
            LIITTEET
            asiakirjaan
            yhteinen ehdotus neuvoston päätökseksi
            Euroopan unionin ja sen jäsenvaltioiden sekä Kanadan välisellä strategisella kumppanuussopimuksella perustetuissa ministeritason sekakomiteassa ja yhteistyösekakomiteassa unionin puolesta otettavan kannan vahvistamisesta siltä osin kuin on kyse ministeritason sekakomitean työjärjestyksen, yhteistyösekakomitean työjärjestyksen ja yhteistyösekakomitean perustamien alakomiteoiden työjärjestyksen hyväksymisestä 
            
               
         
         
            
               LIITE 1
            
            
               Ministeritason sekakomitean työjärjestys
            
            
               EU:N JA KANADAN MINISTERITASON SEKAKOMITEA, joka 
            
            
               ottaa huomioon Euroopan unionin ja sen jäsenvaltioiden sekä Kanadan välisen strategisen kumppanuussopimuksen, jäljempänä ’sopimus’, ja erityisesti sen 27 artiklan, 
            
            
               sekä katsoo seuraavaa:
            
            
               (1)Sopimusta on sopimuksen 30 artiklan 2 kohdan nojalla sovellettu väliaikaisesti 1 päivästä huhtikuuta 2017.
            
            
               (2)Sopimuksen 27 artiklan 2 kohdan b alakohdan iv alakohdan nojalla ministeritason sekakomitean on määrä hyväksyä työjärjestyksensä,
            
            
               ON PÄÄTTÄNYT SEURAAVAA: 
            
            
               Hyväksytään ministeritason sekakomitean työjärjestys, sellaisena kuin se on esitetty liitteessä.
            
            
               Allekirjoitettu ... xxxx. 
            
            
                     
                  
                  
                     
                        EU:n ja Kanadan ministeritason sekakomitean puolesta
                     
                     
                        Puheenjohtajat
                     
                  
               
               LIITE
            
            
               Ministeritason sekakomitean työjärjestys 
            
            
               Tehtävät 
            
            
               1. Ministeritason sekakomitea hoitaa seuraavia tehtäviä: 
            
            
               (a)arvioi suhteiden tilaa yhteistyösekakomitean toimittaman vuotuisen kertomuksen pohjalta; 
            
            
               (b)antaa yhteistyösekakomitean työhön liittyviä suosituksia, kuten suosituksia tulevaisuuden yhteistyöaloista; 
            
            
               (c)tekee päätöksiä sopimuksen molempien osapuolten suostumuksella;
            
            
               (d)antaa suosituksia tämän sopimuksen täytäntöönpanoon mahdollisesti liittyvien erimielisyyksien ratkaisemisesta tämän sopimuksen 28 artiklan mukaisesti. 
            
         
         
            
               Puheenjohtaja, kokoonpano ja osallistujat
            
            
               1. Ministeritason sekakomitean puheenjohtajina toimivat yhdessä Kanadan ulkoasiainministeri sekä unionin ulkoasioiden ja turvallisuuspolitiikan korkea edustaja.
            
            
               2. Kumpikin sopimuksen osapuoli ilmoittaa sihteeristölle valtuuskuntansa kokoonpanon ennen ministeritason sekakomitean kutakin kokousta.
            
            
               3. Puheenjohtajat voivat kutsua kokouksiin asiantuntijoita tai muiden elinten edustajia tarkkailijoiksi tai antamaan tietoja erityisistä kysymyksistä.
            
            
               Kokoukset
            
            
               1. Ministeritason sekakomitea kokoontuu vuosittain tai yhteisesti hyväksyttyinä ajankohtina olosuhteiden vaatiessa. Ministeritason sekakomitean kokoukset pidetään vuorotellen Euroopan unionissa ja Kanadassa tai missä tahansa muussa puheenjohtajien yhdessä hyväksymässä paikassa yhdessä hyväksyttynä päivänä. 
            
            
               2. Ministeritason sekakomitean kokoukset pidetään suljetuin ovin paitsi silloin kun puheenjohtajat päättävät sopimuksen osapuolten suostumuksella, että kokous on julkinen. 
            
            
               Sihteeristö
            
            
               1. Yksi Euroopan ulkosuhdehallinnon edustaja ja yksi Kanadan ulkoministeriön edustaja toimivat yhdessä ministeritason sekakomitean sihteereinä. Puheenjohtajille tarkoitetut tai heiltä peräisin olevat tiedonannot välitetään sihteereille. 
            
            
               2. Sihteeristö varmistaa säännöllisen yhteydenpidon, myös videokokouksin, ennen ministeritason sekakomitean kokouksia, jotta voidaan ottaa huomioon mahdolliset temaattiset vuoropuhelut, joita on käyty ennen ministeritason sekakomitean kokousta. Näiden keskustelujen sisältö otetaan huomioon ministeritason sekakomitean kokouksen esityslistassa.
            
            
               Kokouksien esityslistat
            
            
               1. Kokouksen järjestävän osapuolen sihteeristö laatii kutakin kokousta varten alustavan esityslistan. Alustava esityslista ja mahdolliset muut asiakirjat lähetetään sopimuksen osapuolille viimeistään 15 työpäivää ennen kokouksen alkua, ellei se ole olosuhteiden vuoksi mahdotonta. 
            
            
               2. Puheenjohtajat hyväksyvät esityslistan, ja ministeritason sekakomitea vahvistaa sen kunkin kokouksen alussa. Puheenjohtajien niin päättäessä esityslistalle voidaan ottaa asioita, joita ei ole merkitty alustavaan esityslistaan.
            
            
               Ministeritason sekakomitean julkilausuma
            
            
               1. Osapuolet hyväksyvät kunkin kokouksen päätteeksi ministeritason sekakomitean julkilausuman. Se julkaistaan ja siihen voi sisältyä sopimuksen osapuolten hyväksymiä suosituksia. 
            
            
               Päätökset ja suositukset 
            
            
               1. Ministeritason sekakomitea voi tehdä päätöksiä tai antaa suosituksia sopimuksen tavoitteiden saavuttamiseksi.
            
            
               2. Ministeritason sekakomitean päätökset ja suositukset hyväksytään sopimuksen osapuolten yhteisellä suostumuksella ja ne toimitetaan EU:n puolella tilanteen mukaan Euroopan komission pääsihteeristölle, Euroopan ulkosuhdehallinnolle, jäsenvaltioiden pysyville edustustoille Euroopan unionissa ja Euroopan unionin neuvoston pääsihteeristölle sekä Kanadan puolella asianmukaisille Kanadan viranomaisille. 
            
            
               3. Päätökset hyväksytään sen jälkeen, kun sopimuksen osapuolet ovat saaneet sisäiset menettelynsä päätökseen lakejaan ja asetuksiaan noudattaen.
            
            
               4. Ministeritason sekakomitean päätökset ja suositukset tehdään kahtena puheenjohtajien allekirjoittamana todistusvoimaisena kappaleena. 
            
         
         
            
               5. Kiireellisissä tapauksissa päätökset ja suositukset voidaan hyväksyä kirjallisella menettelyllä ilman ministeritason sekakomitean virallista kokousta. Tällaiset päätökset ja suositukset on toimitettava sopimuksen osapuolille.
            
            
               Kulut
            
            
               1. Kumpikin sopimuksen osapuoli vastaa sille ministeritason sekakomitean kokouksiin osallistumisesta aiheutuvista henkilöstö-, matka- ja oleskelukuluista sekä postitus- ja televiestintäkuluista. 
            
            
               2. Kumpikin sopimuksen osapuoli vastaa sille kokoustulkkauksesta ja kääntämisestä aiheutuvista kuluista.
            
            
               3. Kokouksen järjestävä sopimuksen osapuoli vastaa kokouksen järjestämiskuluista ja asiakirjojen kopiointikuluista. 
            
            
               Luottamuksellisuus 
            
            
               Jos sopimuksen osapuoli toimittaa ministeritason sekakomitealle luottamuksellisiksi luokiteltuja tietoja, toisen osapuolen on käsiteltävä niitä luottamuksellisina.
            
            
               LIITE 2
            
            
               Yhteistyösekakomitean työjärjestys
            
            
               EU:N JA KANADAN YHTEISTYÖSEKAKOMITEA, joka 
            
            
               ottaa huomioon Euroopan unionin ja sen jäsenvaltioiden sekä Kanadan välisen strategisen kumppanuussopimuksen, jäljempänä ’sopimus’, ja erityisesti sen 27 artiklan, 
            
            
               sekä katsoo seuraavaa:
            
            
               (1)Sopimusta on sopimuksen 30 artiklan 2 kohdan nojalla sovellettu väliaikaisesti 1 päivästä huhtikuuta 2017.
            
            
               (2)Sopimuksen 27 artiklan 3 kohdan c alakohdan mukaan yhteistyösekakomitea hyväksyy oman työjärjestyksensä. 
            
            
               ON PÄÄTTÄNYT SEURAAVAA: 
            
            
               Hyväksytään yhteistyösekakomitean työjärjestys, sellaisena kuin se on esitetty liitteessä.
            
            
               Allekirjoitettu ... xxxx. 
            
            
                     
                  
                  
                     
                        EU:n ja Kanadan yhteistyösekakomitean puolesta
                     
                     
                     
                     
                        Puheenjohtajat
                     
                  
               
               LIITE
            
            
               Yhteistyösekakomitean työjärjestys 
            
         
         
            
               Tehtävät 
            
            
               Yhteistyösekakomitea hoitaa seuraavia tehtäviä:
            
            
               (a)suosittelee painopistealoja sopimuksen osapuolten yhteistyötä varten;
            
            
               (b)seuraa sopimuksen osapuolten välisten strategisten suhteiden kehittymistä;
            
            
               (c)vaihtaa näkemyksiä ja tekee ehdotuksia yhteistä etua koskevista asioista;
            
            
               (d)antaa suosituksia tehokkuusetujen, paremman vaikuttavuuden ja synergiaetujen saavuttamiseksi sopimuksen osapuolten välillä;
            
            
               (e)varmistaa sopimuksen moitteettoman toiminnan;
            
            
               (f)antaa ministeritason sekakomitealle suhteiden tilaa koskevan vuotuisen kertomuksen, jonka osapuolet julkaisevat;
            
            
               (g)käsittelee asianmukaisesti kaikki sopimuksen osapuolten sen käsiteltäväksi siirtämät sopimuksen soveltamisalaan kuuluvat asiat;
            
            
               (h)perustaa alakomiteoita avustamaan sitä tehtävien hoitamisessa; nämä alakomiteat eivät kuitenkaan saisi olla päällekkäisiä sopimuksen osapuolten välisten muiden sopimusten mukaisesti perustettujen elinten kanssa;
            
            
               (i)arvioi tilanteita, joissa jompikumpi sopimuksen osapuoli katsoo, että päätöksentekoprosessit yhteistyöaloilla, joista ei ole tehty erityistä sopimusta, ovat vaikuttaneet tai voisivat vaikuttaa kielteisesti sen etuihin.
            
            
               Kokoonpano, puheenjohtaja ja osallistujat
            
            
               1. Yhteistyösekakomitea muodostetaan kummankin osapuolen edustajista.
            
            
               2. Yhteistyösekakomitean puheenjohtajina toimivat yhdessä yksi Euroopan ulkosuhdehallintoa edustava korkea virkamies ja yksi Kanadan ulkoministeriötä edustava korkea virkamies.
            
            
               3. Kumpikin sopimuksen osapuoli ilmoittaa puheenjohtajille valtuuskuntansa kokoonpanon ennen yhteistyösekakomitean kutakin kokousta.
            
            
               4. Puheenjohtajat voivat kutsua kokouksiin asiantuntijoita tai muiden elinten edustajia tarkkailijoiksi tai antamaan tietoja erityisistä kysymyksistä.
            
            
               Kokoukset
            
            
               1. Yhteistyösekakomitea kokoontuu vuosittain tai kuten on yhdessä hyväksytty. Yhteistyösekakomitean kokoukset kutsuvat koolle puheenjohtajat. Kokoukset pidetään vuorotellen Euroopan unionissa ja Kanadassa yhdessä hyväksyttynä päivänä. Yhteistyösekakomitean erityiskokouksia voidaan järjestää, jos jompikumpi sopimuksen osapuoli sitä pyytää. 
            
            
               2. Yhteistyösekakomitean erityiskokouksia voidaan poikkeuksellisesti pitää myös video- tai puhelinkokouksina, jos puheenjohtajat hyväksyvät tämän.
            
            
               3. Yhteistyösekakomitean kokoukset pidetään suljetuin ovin paitsi silloin kun puheenjohtajat päättävät sopimuksen osapuolten suostumuksella, että kokous on julkinen. 
            
         
         
            
               Sihteeristö
            
            
               Yksi Euroopan ulkosuhdehallinnon edustaja ja yksi Kanadan ulkoministeriön edustaja toimivat yhdessä yhteistyösekakomitean sihteereinä. Puheenjohtajille tarkoitetut tai heiltä peräisin olevat tiedonannot välitetään sihteereille. 
            
            
               Kokouksien esityslistat
            
            
               1. Kokouksen järjestävän osapuolen sihteeristö laatii kutakin kokousta varten alustavan esityslistan toista sihteeristöä kuultuaan. Alustava esityslista ja mahdolliset muut asiakirjat lähetetään sopimuksen osapuolille viimeistään 15 työpäivää ennen kokouksen alkua. Puheenjohtajat voivat, tarvittaessa osapuolten suostumuksella, asettaa yksittäistä kokousta varten eri aikarajan. 
            
            
               2. Kumpikin sopimuksen osapuoli voi pyytää sihteeristöä ottamaan esityslistalle jonkin asian. Alustavaan esityslistaan kirjataan asiat, joiden esityslistalle ottamista koskevan pyynnön sihteeristö on vastaanottanut viimeistään 21 työpäivää ennen kokousta.
            
            
               3. Puheenjohtajat hyväksyvät esityslistan, ja yhteistyösekakomitea vahvistaa sen kunkin kokouksen alussa. Esityslistalle voidaan ottaa asioita, joita ei ole merkitty alustavaan esityslistaan, jos puheenjohtajat hyväksyvät tämän.
            
            
               4. Sopimuksen osapuolet varmistavat säännöllisen yhteydenpidon, myös videokokouksin, ennen yhteistyösekakomitean kokousta, jotta voidaan ottaa huomioon mahdolliset temaattiset ja maantieteelliset vuoropuhelut, joita on käyty ennen yhteistyösekakomitean kokousta. Näiden keskustelujen sisältö otetaan huomioon yhteistyösekakomitean esityslistassa.
            
            
               Pöytäkirjat
            
            
               1. Puheenjohtajat laativat yhteenvedon yhteistyösekakomitean kussakin kokouksessa tekemistä päätelmistä. Sihteeristöt hyväksyvät näiden päätelmien pohjalta pöytäkirjaluonnoksen. Kokouksen järjestävä sihteeristö esittää ensimmäisen pöytäkirjaluonnoksen 15 työpäivän kuluessa kokouksesta. 
            
            
               2. Osapuolet hyväksyvät luonnoksen 30 työpäivän kuluessa kokouspäivästä tai osapuolten hyväksymään päivään mennessä. Kun osapuolet ovat hyväksyneet pöytäkirjaluonnoksen, puheenjohtajat allekirjoittavat kaksi alkuperäiskappaletta käsin tai sähköisesti. 
            
            
               Suositukset 
            
            
               1. Yhteistyösekakomitean suositukset hyväksytään sopimuksen osapuolten yhteisellä suostumuksella ja ne sisällytetään yhteiseen pöytäkirjaan. Pöytäkirjat toimitetaan EU:n puolella tilanteen mukaan Euroopan komission pääsihteeristölle, Euroopan ulkosuhdehallinnolle, Euroopan unionin neuvoston pääsihteeristölle ja jäsenvaltioiden pysyville edustustoille Euroopan unionissa sekä Kanadan puolella asianmukaisille Kanadan viranomaisille.
            
            
               2. Yhteistyösekakomitea antaa suosituksia sopimuksen täytäntöönpanoon mahdollisesti liittyvien erimielisyyksien ratkaisemisesta. Tällaiset suositukset annetaan sopimuksen 28 artiklan mukaisesti.
            
            
               Vuotuinen kertomus ministeritason sekakomitealle
            
            
               1. Sihteeristö varmistaa, että suhteiden tilaa koskeva vuotuinen kertomus laaditaan ja toimitetaan sopimuksen osapuolille viimeistään 15 työpäivää ennen yhteistyösekakomitean kokousta.
            
            
               2. Yhteistyösekakomitea hyväksyy ministeritason sekakomitealle toimitettavan vuotuisen kertomuksen. Kertomus julkaistaan. 
            
            
               Kulut
            
            
               1. Kumpikin sopimuksen osapuoli vastaa sille yhteistyösekakomitean kokouksiin osallistumisesta aiheutuvista henkilöstö-, matka- ja oleskelukuluista sekä postitus- ja televiestintäkuluista. 
            
            
               2. Kumpikin sopimuksen osapuoli vastaa sille kokoustulkkauksesta ja kääntämisestä aiheutuvista kuluista.
            
            
               3. Kokouksen järjestävä sopimuksen osapuoli vastaa kokouksen järjestelyihin liittyvistä kuluista sekä asiakirjojen kopiointikuluista. 
            
         
         
            
               Alakomiteoiden perustaminen
            
            
               1. Yhteistyösekakomitea voi perustaa alakomiteoita avustamaan sitä tehtävien hoitamisessa. Alakomiteat raportoivat yhteistyösekakomitealle kunkin kokouksensa jälkeen, eivätkä ne saa olla päällekkäisiä sopimuksen osapuolten välisten muiden sopimusten nojalla perustettujen elinten kanssa. 
            
            
               2. Yhteistyösekakomitea voi lakkauttaa olemassa olevia alakomiteoita, laatia niiden työjärjestyksen tai muuttaa sitä, tai se voi perustaa uusia alakomiteoita. 
            
            
               Luottamuksellisuus 
            
            
               Jos sopimuksen osapuoli toimittaa yhteistyösekakomitealle luottamuksellisiksi luokiteltuja tietoja, toisen osapuolen on käsiteltävä niitä luottamuksellisina.
            
            
               LIITE 3
            
            
               EU:N JA KANADAN YHTEISTYÖSEKAKOMITEA
            
            
               Alakomiteat ja niiden työjärjestys
            
            
               EU:N JA KANADAN YHTEISTYÖSEKAKOMITEA, joka
            
            
               ottaa huomioon Euroopan unionin ja sen jäsenvaltioiden sekä Kanadan välisen strategisen kumppanuussopimuksen, jäljempänä ’sopimus’, ja erityisesti sen 27 artiklan 3 kohdan b alakohdan viii alakohdan ja 28 artiklan 2 kohdan sekä yhteistyösekakomitean työjärjestyksen,
            
            
               sekä katsoo seuraavaa:
            
            
               (1)Yhteistyösekakomitea voi perustaa alakomiteoita asiantuntijatason keskustelujen mahdollistamiseksi sopimuksen soveltamisalaan kuuluvilla keskeisillä aloilla,
            
            
               ON PÄÄTTÄNYT SEURAAVAA:
            
            
               Mahdollisten tulevien alakomiteoiden työjärjestys esitetään liitteessä. 
            
            
               Allekirjoitettu
            
            
               EU:n ja Kanadan yhteistyösekakomitean puolesta
            
            
               Puheenjohtajat
               
            
               LIITE 
            
            
               Strategisen kumppanuussopimuksen nojalla perustetun yhteistyösekakomitean alakomiteoiden työjärjestys 
            
            
               Tehtävät
            
         
         
            
               1. Yhteistyösekakomitean alakomiteat voivat keskustella sopimuksen täytäntöönpanosta sopimuksen soveltamisalaan kuuluvilla aloilla. Ne voivat keskustella myös asianomaiseen kahdenvälisen yhteistyön alaan liittyvistä aiheista tai erityisistä hankkeista sopimuksen tulkinta mukaan lukien. 
            
            
               2. Alakomiteat toimivat yhteistyösekakomitean alaisuudessa. Ne raportoivat ja toimittavat pöytäkirjansa ja päätelmänsä yhteistyösekakomitean puheenjohtajille 30 työpäivän kuluessa kustakin kokouksesta.
            
            
               Kokoonpano ja osallistujat
            
            
               1. Alakomiteat muodostetaan sopimuksen molempien osapuolten edustajista.
            
            
               2. Alakomiteat voivat pyytää asiantuntijoita kokouksiinsa kuullakseen heitä tietyissä esityslistalla olevissa asioissa.
            
            
               3. Alakomiteoiden puheenjohtajina toimivat yhdessä sopimuksen osapuolet.
            
            
               Sihteeristö
            
            
               Kukin alakomitea päättää siitä, miten sihteeristötehtävät jaetaan, jotta oikea-aikainen raportointi yhteistyösekakomitealle voidaan varmistaa.
            
            
               Kokoukset
            
            
               1. Alakomiteat kokoontuvat aina olosuhteiden sitä edellyttäessä sopimuksen jommankumman osapuolen kirjallisesta pyynnöstä. Kukin kokous pidetään sopimuksen osapuolten yhteisesti hyväksymään aikaan niiden yhteisesti hyväksymässä paikassa. Kokoukset voidaan pitää myös videokokouksena.
            
            
               2. Alakomiteoiden kokoukset pidetään suljetuin ovin paitsi silloin kun puheenjohtajat päättävät sopimuksen osapuolten suostumuksella, että kokous on julkinen. 
            
            
               Kokouksien esityslistat
            
            
               Sopimuksen osapuolet hyväksyvät yhdessä alakomiteoiden kokousten esityslistat. 
            
            
               Pöytäkirjat
            
            
               Sopimuksen osapuolet laativat yhdessä alakomiteoiden kunkin kokouksen pöytäkirjan.